5. ทรัพย์สินที่ใช้ในการประกอบธุรกิจ

5.1 ทรัพย์สินถาวรหลักที่ใช้ในการประกอบธุรกิจ

1) ที่ดิน อาคารและอุปกรณ์สุทธิ

ที่ดิน อาคารและห้องชุดในอาคารชุดเป็นกรรมสิทธิ์ของธนาคาร ใช้เป็นที่ทำการของสำนักงานใหญ่
สำนัก/สาขา/สาขาย่อย และศูนย์ฝึกอบรมพนักงาน
โดยอาคารที่เป็นกรรมสิทธิ์ของธนาคารก่อสร้างบนที่ดินดังกล่าว

ณ วันที่ 31 ธันวาคม 2550 ธนาคารมีที่ดิน อาคาร ห้องชุดในอาคารชุด อุปกรณ์
และสินทรัพย์ระหว่างทำ เป็นราคาทุนจำนวน 6,801 ล้านบาท ซึ่งแบ่งเป็นที่ดินจำนวน 1,274
ล้านบาท อาคารจำนวน 3,522 ล้านบาท อุปกรณ์จำนวน 1,959 ล้านบาท
และสินทรัพย์ระหว่างทำจำนวน 16 ล้านบาท
เมื่อหักค่าเสื่อมราคาสะสมและสำรองค่าเผื่อสินทรัพย์ชำรุดสูญหาย/ด้อยค่า จำนวน 2,813 ล้านบาท
ธนาคารจะมีที่ดิน อาคารและอุปกรณ์สุทธิตามบัญชีจำนวน 3,988 ล้านบาท

2) สัญญาเช่าระยะยาว

ณ วันที่ 31 ธันวาคม 2550 และ 2549 ธนาคารฯและบริษัทย่อยได้ทำสัญญาเช่าที่ดิน อาคาร
และรถยนต์ โดยสัญญาเช่ามีอายุเกินกว่า 1 ปี ทั้งนี้
ธนาคารและบริษัทย่อยจะต้องจ่ายค่าเช่าในอนาคตโดยสามารถสรุปได้ดังต่อไปนี้ :-

  ------------------ -------------- ------------- -------------------- -------------
                                                  (หน่วย : ล้านบาท)      

  จ่ายภายใน           งบการเงินรวม                  งบการเงินเฉพาะกิจการ   

                     2550           2549          2550                 2549

  1 – 3 ปี            516            409           464                  364

  4 – 5 ปี            32             58            31                   59

  6 – 10 ปี           34             24            34                   24

  11 – 30 ปี          17             20            17                   20

  รวม                599            511           546                  467
  ------------------ -------------- ------------- -------------------- -------------

3) สินทรัพย์ที่ไม่มีตัวตน

สินทรัพย์ที่ไม่มีตัวตนของธนาคารและบริษัทย่อยแสดงในราคาทุนสุทธิประกอบด้วย
ค่าใช้จ่ายในการพัฒนาปรับปรุงระบบคอมพิวเตอร์/ อยู่ระหว่างพัฒนา ค่าซอฟท์แวร์คอมพิวเตอร์
และค่าสิทธิ์ อายุการตัดจำหน่าย 5 ปี – 10 ปี

ณ วันที่ 31 ธันวาคม 2550 และ 2549
มีสินทรัพย์ไม่มีตัวตนตามงบการเงินรวมและงบการเงินเฉพาะธนาคารมีจำนวน 635 ล้านบาท และ
จำนวน 611 ล้านบาท ตามลำดับ

5.2 เงินให้สินเชื่อ

- นโยบายการจัดชั้นสินทรัพย์ และการตั้งสำรองค่าเผื่อหนี้สงสัยจะสูญ

ธนาคารได้ปฏิบัติตามแนวทางของธนาคารแห่งประเทศไทยที่กำหนดให้จัดชั้นสินทรัพย์
และการตั้งค่าเผื่อหนี้สงสัยจะสูญตามอัตราที่กำหนดสำหรับสินทรัพย์จัดชั้นแต่ละประเภท
ทั้งนี้เป็นไปตามประกาศธนาคารแห่งประเทศไทย เรื่อง สินทรัพย์ไม่มีราคาหรือเรียกคืนไม่ได้
และสินทรัพย์ที่สงสัยจะไม่มีราคาหรือเรียกคืนไม่ได้ ฉบับลงวันที่ 28 กุมภาพันธ์ 2546 และ/หรือ
ประกาศธนาคารแห่งประเทศไทยที่จะมีการกำหนดหรือเปลี่ยนแปลงภายหลัง

นอกจากนี้ ธนาคาร
ได้ตั้งค่าเผื่อหนี้สงสัยจะสูญของเงินให้สินเชื่อตามหลักเกณฑ์ที่กำหนดโดยธนาคารแห่งประเทศไทยและปรับปรุงเพิ่มด้วยจำนวนเงินเพิ่มเติมที่คาดว่าจะเรียกเก็บจากลูกหนี้ไม่ได้โดยการวิเคราะห์และประเมินฐานะของลูกหนี้จากประสบการณ์ในการพิจารณาความเสี่ยงและมูลค่าหลักประกันประกอบ

การตัดจำหน่ายลูกหนี้เป็นหนี้สูญและหนี้สูญที่ได้รับคืนจะนำไปลดหรือเพิ่มยอดค่าเผื่อหนี้สงสัยจะสูญ

- นโยบายการปรับโครงสร้างหนี้

ธนาคาร
และบริษัทย่อยบันทึกรายการและส่วนสูญเสียที่เกี่ยวข้องกับการปรับโครงสร้างหนี้ที่มีปัญหาโดยอ้างอิงตามหลักเกณฑ์ของธนาคารแห่งประเทศไทย

5.3 เงินลงทุนในหลักทรัพย์

- นโยบายเกี่ยวกับเงินลงทุนในหลักทรัพย์

เงินลงทุนในหลักทรัพย์เพื่อค้าแสดงตามมูลค่ายุติธรรม
กำไร/ขาดทุนจากการเปลี่ยนแปลงมูลค่าดังกล่าวบันทึกรับรู้เข้างบกำไรขาดทุน

เงินลงทุนในหลักทรัพย์เผื่อขายทั้งที่ถือไว้เป็นเงินลงทุนชั่วคราวและระยะยาว
แสดงตามมูลค่ายุติธรรม ธนาคาร
และบริษัทย่อยบันทึกการเปลี่ยนแปลงมูลค่าหลักทรัพย์ดังกล่าวเป็นรายการแยกต่างหากในส่วนของผู้ถือหุ้นโดยเมื่อมีการจำหน่ายหลักทรัพย์จึงบันทึกการเปลี่ยนแปลงมูลค่านั้นในงบกำไรขาดทุน

เงินลงทุนในตราสารหนี้ที่จะถือจนครบกำหนดแสดงมูลค่าตามวิธีราคาทุนตัดจำหน่าย
ธนาคารและบริษัทย่อยตัดบัญชีส่วนเกิน/ส่วนต่ำกว่ามูลค่าตราสารหนี้
โดยวิธีเส้นตรงตามระยะเวลาของตราสารหนี้ที่เหลืออยู่
ซึ่งจำนวนที่ตัดจำหน่ายนี้จะแสดงเป็นรายการปรับเพิ่ม/ลดกับรายได้ดอกเบี้ย

เงินลงทุนในตราสารทุนที่ไม่อยู่ในความต้องการของตลาดซึ่งถือเป็นเงินลงทุนทั่วไปแสดงมูลค่าตามราคาทุนหักสำรองเผื่อการด้อยค่าในเงินลงทุน

มูลค่ายุติธรรมของหลักทรัพย์ในความต้องการของตลาด คำนวณจากราคาเสนอซื้อหลังสุด ณ
สิ้นวันทำการสุดท้ายของงวดของตลาดหลักทรัพย์แห่งประเทศไทย
มูลค่ายุติธรรมของหลักทรัพย์รัฐบาลและรัฐวิสาหกิจและของตราสารหนี้ภาคเอกชน
คำนวณโดยใช้สูตรที่กำหนดโดย
ธปท.โดยใช้อัตราผลตอบแทนของศูนย์ซื้อขายตราสารหนี้ไทยหรือของสถาบันการเงินอื่นปรับด้วยค่าความเสี่ยงที่เหมาะสม
มูลค่ายุติธรรมของหน่วยลงทุนคำนวณจากมูลค่าสินทรัพย์สุทธิของกองทุน

ณ วันที่ 31 ธันวาคม 2550 มูลค่ายุติธรรมของเงินลงทุนในตราสารหนี้ต่างประเทศประเภท CDO
(Collateralised Debt Obligation) ที่จัดประเภทเป็นเงินลงทุนเพื่อค้า
คำนวณจากเทคนิคการประเมินมูลค่าด้วยแบบจำลอง (Mark-to-Model)
เนื่องจากไม่มีราคาเสนอซื้อขายในตลาดซื้อขายคล่องให้อ้างอิง ทั้งนี้
การคำนวณราคาดังกล่าวจะอาศัยปัจจัยที่รวบรวมจากข้อมูลตลาดที่เปิดเผย (Observable market
data) ประกอบกับดุลยพินิจของผู้บริหารในบางปัจจัยที่ต้องอาศัยดุลยพินิจประกอบ

ธนาคาร และบริษัทย่อยจะบันทึกขาดทุนจากการด้อยค่า (ถ้ามี) ของเงินลงทุนในงบกำไรขาดทุน

ธนาคาร และบริษัทย่อยใช้วิธีถัวเฉลี่ยถ่วงน้ำหนักในการคำนวณต้นทุนของเงินลงทุน

ในกรณีที่มีการโอนเปลี่ยนประเภทเงินลงทุน ธนาคาร
และบริษัทย่อยจะปรับเปลี่ยนราคาของเงินลงทุนใหม่โดยใช้มูลค่ายุติธรรม ณ
วันที่โอนเปลี่ยนประเภทเงินลงทุน ผลต่างระหว่างราคาตามบัญชีและมูลค่ายุติธรรม ณ
วันที่โอนได้บันทึกเป็นรายการกำไร(ขาดทุน)ในงบกำไรขาดทุนหรือแสดงเป็นส่วนเกินทุนหรือส่วนต่ำกว่าทุนซึ่งแสดงแยกต่างหากในส่วนของผู้ถือหุ้นและทยอยตัดจำหน่ายตลอดอายุที่เหลือของตราสารหนี้แล้วแต่กรณี

5.4 เงินลงทุนในบริษัทย่อยและบริษัทร่วม

ณ วันที่ 31 ธันวาคม 2550 ธนาคารมีเงินลงทุนในบริษัทย่อย 7 บริษัท และบริษัทร่วม 2 บริษัท
มีมูลค่าเงินลงทุนตามวิธีส่วนได้เสีย (Equity Method) และหักค่าเผื่อการด้อยค่าแล้วจำนวน
1,373 ล้านบาท

- นโยบายการลงทุนในบริษัทย่อยและบริษัทร่วม

ในภาพรวมของกลุ่มบริษัทที่ธนาคารเข้าร่วมลงทุน
เป็นบริษัทที่ประกอบธุรกิจที่ส่งเสริมธุรกิจของธนาคารไม่โดยทางตรงก็ทางอ้อม
แต่ส่วนใหญ่เป็นเงินลงทุนที่ธนาคารรับโอนมาจากการควบรวมกิจการ
จึงทำให้การลงทุนกระจายตัวมากเกินไปทำให้ธนาคารไม่ได้รับผลตอบแทนจากการลงทุนเท่าที่ควร
ธนาคารมีนโยบายที่จะคงกิจการที่มีความแข็งแกร่งมั่นคงและสามารถพัฒนาต่อไปได้ในอนาคต
และจะลดสัดส่วนการลงทุนในธุรกิจที่ไม่มีความสำคัญลง
รวมทั้งลดบทบาทการลงทุนให้เหลือแต่ในบริษัทที่มีประสิทธิภาพในการสร้างผลตอบแทนให้แก่ธนาคารได้เท่านั้น

-   อำนาจการควบคุม / ดูแลบริษัทย่อยและบริษัทร่วม

ธนาคารได้แต่งตั้งผู้บริหารของธนาคารเข้าไปเป็นกรรมการในบริษัทย่อยและบริษัทร่วม ทั้งนี้
เพื่อกำหนดนโยบายและควบคุมการบริหารให้บริษัทดำเนินกิจการให้เป็นไปอย่างประสิทธิภาพ

ทั้งนี้ ธนาคารได้อธิบายรายละเอียดเพิ่มเติมไว้ใน ข้อ 12
ฐานะการเงินและผลการดำเนินงานในส่วน (2)
คำอธิบายและการวิเคราะห์ฐานะการเงินและผลการดำเนินงาน